PATVIRTINTA

Šiaulių miesto savivaldybės mero

2024 m. liepos 15 d. potvarkiu Nr. M-938

**PIEŠINIŲ KONKURSO „AŠ IR MANO ATEITIES ŠIAULIAI“ NUOSTATAI**

**I SKYRIUS**

**BENDROSIOS NUOSTATOS**

1. Piešinių konkurso „Aš ir mano ateities Šiauliai“ (toliau – konkursas) nuostatai nustato konkurso tikslą, vykdymo laiką, organizavimo tvarką, vertinimo kriterijus ir laimėtojų apdovanojimų tvarką.

2. Konkursas skirtas vaikų ryšio su gimtuoju miestu – Šiauliais – stiprinimui bei inovatyvumo ir profesinio pasirinkimo skatinimui.

3. Konkurso tematika – Šiaulių miesto savivaldybės vaikų profesiniai siekiai ir svajonės, ateitis gimtuosiuose Šiauliuose, atsispindintys kūryboje.

4. Konkurso tikslai – skatinti vaikus sieti ateitį su Šiauliais, puoselėti meninę saviraišką ir kūrybingumą.

**II SKYRIUS**

**KONKURSO DALYVIAI**

5. Konkurse gali dalyvauti visi Šiaulių miesto savivaldybės darželius, mokyklas ir meno mokyklas lankantys vaikai (toliau – konkurso dalyvis). Vienas asmuo gali pateikti vieną piešinį.

**III SKYRIUS**

**KONKURSO ORGANIZAVIMO TVARKA**

6. Konkursą organizuoja Šiaulių miesto savivaldybės administracija (toliau – Savivaldybės administracija).

7. Piešiniai pateikiami iki konkurso kvietime nurodyto piešinių teikimo konkursui termino pabaigos. Kiekvieno teikiamo piešinio kitoje pusėje turi būti priklijuota piešinio metrika, kurioje nurodoma: konkurso dalyvio vardas, pavardė, klasė ir kategorija, ugdymo įstaiga ir mokytojo vardas, pavardė.

8. Konkursui pateiktus piešinius vertina ir laimėtojus nustato Šiaulių miesto savivaldybės mero potvarkiu sudaryta Piešinių konkurso „Aš ir mano ateities Šiauliai“ vertinimo darbo grupė (toliau – Darbo grupė).

9. Darbo grupė vertina ir išrenka pirmų – trečių vietų laimėtojus penkiose kategorijose: ikimokyklinukų ir priešmokyklinukų, pradinukų, progimnazistų, gimnazistų, meno mokyklų mokinių.

10. Trys apdovanojimai atiteks daugiausia palaikymo sulaukusiems balsavime, paskelbtame socialinio tinklo Facebook paskyroje „Šiaulių miesto savivaldybė“. Publikuojant piešinius bus skelbiama piešinį pateikusios ugdymo įstaigos pavadinimas ir konkurso dalyvio lankoma klasė.

11. Po konkurso kvietime nurodyto piešinių vertinimo termino Šiaulių miesto savivaldybės interneto svetainėje [www.siauliai.lt](http://www.siauliai.lt) ir Facebook paskyroje „Šiaulių miesto savivaldybė“ bus paskelbiamas pranešimas apie vykusį konkursą (pranešime nurodomi konkurso nugalėtojai ir nugalėtojus paruošę mokytojai (jų vardai, pavardės, klasė ir kategorija, kurioje laimėta, atstovaujamos mokslo įstaigos pavadinimas, užimtos vietos konkurse).

**IV SKYRIUS**

**REIKALAVIMAI, ORGANIZAVIMO IR VERTINIMO KRITERIJAI**

12. Piešinys, teikiamas konkursui, turi būti originalus asmeninis darbas, kuriam atlikti nėra panaudota jokių autorinėmis teisėmis apsaugotų kūrinių ar dirbtinio intelekto programų.

13. Darbas turi būti tinkamas demonstruoti viešai, jame neturi būti pateikiama nepadori arba smurtinė informacija.

14. Piešinio išmatavimai turi būti A4 formato lapo dydžio (apie 210×297 mm), piešinio technika pasirenkama paties konkurso dalyvio.

15. Piešiniai teikiami Darbo grupės vertinimui, jei yra gauti Savivaldybės administracijos priimamajame iki konkurso kvietime nurodyto konkurso termino pabaigos, adresu: Vasario 16-osios g. 62, Šiauliai. Dalyvaujanti įstaiga pateikia vieną bendrą voką su piešiniais, nurodant įstaigos pavadinimą ir atsakingo asmens kontaktus (vardą, pavardę, telefoninio ryšio numerį ir/ar elektroninio pašto adresą). Po nustatyto termino gauti piešiniai konkurse nedalyvauja.

16. Vertinant piešinius bus vadovaujamasi šiais kriterijais:

16.1. temos atskleidimas;

16.2. originalumas;

16.3. kūrybiškumas;

16.4. įtaiga;

16.5. meninė darbo kokybė.

**V SKYRIUS**

**KONKURSO FINANSAVIMAS IR NUGALĖTOJŲ APDOVANOJIMAS**

17. Konkursą finansuoja Savivaldybės administracija.

18. Laimėtojai bus apdovanojami diplomais ir prizais, o jų mokytojai – padėkos raštais.

**VI SKYRIUS**

**BAIGIAMOSIOS NUOSTATOS**

19. Konkurso organizatoriai turi teisę atšaukti arba koreguoti konkurso sąlygas, konkurso dalyvių ir nugalėtojų piešinius publikuoti ar kitaip juos naudoti.

20. Asmens duomenys, pateikti Savivaldybės administracijai, tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų teisinę apsaugą. Savivaldybės administracija šių nuostatų nustatyta tvarka gautus asmens duomenis tvarko konkurso organizavimo, vykdymo ir administravimo bei viešinimo tikslu.

21. Konkurso dalyvius prieš konkursą su šiais nuostatais supažindina jų mokytojai.